**VEREJNÁ OBCHODNÁ SÚŤAŽ**

**Obecné zastupiteľstvo Obce Šúrovce v zmysle § 9 ods. 2 písm. b) zákona č. 138/1991 Zb. v znení neskorších predpisov o majetku obcí schvaľuje nasledovné podmienky obchodnej verejnej súťaže, ktorej predmetom je predaj nasledovného nehnuteľného majetku obce Šúrovce:**

Pozemok p. č. 78/1 k. ú. Zemianske Šúrovce o výmere 898 m2, ostatné plochy, zapísaný na LV 1 300 obce Šúrovce. Na predmetnom pozemku sa v súčasnej dobe nachádzajú drobné stavby patriace vlastníkom priľahlých nehnuteľností, ktoré bude víťaz súťaže oprávnený odstrániť na náklady ich majiteľov, pokiaľ sa s nimi nedohodne inak.

**Podmienky obchodnej verejnej súťaže:**

1) Súťaž sa začína dňom jej uverejnenia na úradnej tabuli obce Šúrovce, na internetovej stránke obce [/www.surovce.sk/](http://www.madunice.sk/) a v regionálnej tlači.

2) Návrh do súťaže predkladá záujemca v zalepenej obálke, kde uvedie meno, adresu záujemcu a označenie „OBCHODNÁ VEREJNÁ SÚŤAŽ – NEOTVÁRAŤ“

V obálke záujemca predloží:

a) špecifikáciu predmetu kúpy s návrhom kúpnej ceny

b) doklad o úhrade finančnej zábezpeky na účet vyhlasovateľa prevodom na číslo účtu IBAN SK85 0200 0000 0000 0312 5212, VÚB a. s. – pobočka Trnava,

c) súhlas záujemcu – fyzickej osoby so spracovaním osobných údajov na účely zabezpečenia úkonov spojených s obchodnou verejnou súťažou,

d) čestné vyhlásenie záujemcu – fyzickej alebo právnickej osoby o tom, že voči nemu nie je vedené exekučné ani konkurzné konanie alebo reštrukturalizačné konanie,

e) vyhlásenie záujemcu, že súhlasí so súťažnými podmienkami a súťažnými podkladmi,

f) telefonický a internetový kontakt na záujemcu,

g) číslo účtu záujemcu pre prípad vrátenia finančnej zábezpeky,

h) vyhlásenie záujemcu, že predmet kúpy bude využívaný v súlade s územným plánom obce Šúrovce.

3) Ostatné podmienky

a) Pozemok  sa ponúka výhradne v celosti.

b)Vyhlasovateľ určuje minimálne ponúkanú cenu za pozemok vo výške 24 900 Eur, slovom dvadsaťštyritisíc Eur, ktorá bola určená v zmysle znaleckého posudku č. 107/2017 vypracovaného znalcom Ing. Janou Kvantovou, pre účely prevodu vlastníckych práv, evidenčné číslo: 914 080

4) Kritériá hodnotenia súťažných návrhov.

Kritériom na vyhodnotenie ponúk je najvyššia ponúkaná cena v eurách.

5) Finančná zábezpeka.

Záujemca v rámci obchodnej verejnej súťaže je povinný zložiť na bankový účet vyhlasovateľa súťaže sumu finančnej zábezpeky vo výške 3 000 Eur, slovom tritisíc eur. Víťazovi súťaže sa finančná zábezpeka započíta do kúpnej ceny. Zložená zábezpeka prepadá v prospech vyhlasovateľa súťaže v prípade, ak víťaz súťaže napriek predchádzajúcej výzve do 14 dní od doručenia tejto výzvy neuzavrie kúpnu zmluvu alebo neuhradí zvyšnú časť kúpnej ceny v lehote určenej vyhlasovateľom súťaže v zmysle podmienok kúpnej zmluvy, najneskôr do 7 dní po podpise kúpnej zmluvy. Záujemcom, ktorí nebudú v obchodnej verejnej súťaži úspešní, bude zložená zábezpeka vrátená na účet do 7 dní odo dňa schválenia víťaza obchodnej verejnej súťaže Obecným zastupiteľstvom obce Šúrovce.

**6)** Miesto a termín podávania návrhov:

Návrh musí byť doručený do podateľne Obecného úradu Šúrovce, Nová 174/5, 919 25 Šúrovce najneskôr **do 31.07.2019 do 12,00 hod.** Návrh doručený po stanovenom termíne, alebo v ktorom nebude splnená niektorá zo stanovených podmienok súťaže, nebude do súťaže zaradený.

**7)** Návrhy predložené do obchodnej verejnej súťaže vyhodnotí komisia schválená Obecným zastupiteľstvom obce Šúrovce a menovaná starostkou obce.

Hodnotiaca komisia predloží návrh na víťaza obchodnej verejnej súťaže na schválenie Obecnému zastupiteľstvu obce Šúrovce.

**8)** Oznámenie o výsledku  obchodnej verejnej súťaže bude zaslané všetkým záujemcom do 7 dní po schválení víťaza.

**9)** Vyhlasovateľ si vyhradzuje:

* právo odmietnuť všetky predložené návrhy,
* právo súťaž zrušiť alebo predĺžiť lehotu na vyhlásenie výsledku súťaže,
* v prípade formálnych nedostatkov návrhu záujemcu, ktoré nemenia obsah, vyhlasovateľ môže vyzvať záujemcov na doplnenie,
* v prípade predloženia návrhu, ktorý nebude obsahovať požadované náležitosti, návrh odmietnuť,
* právo odstúpiť od zmluvy zo strany vyhlasovateľa – predávajúceho v prípade nezaplatenia kúpnej ceny v stanovenej lehote.

**10)** Víťaz obchodnej verejnej súťaže bude povinný uhradiť kúpnu cenu vcelku bez splátok do 7 dní po podpise zmluvy. Vyhlasovateľ obchodnej verejnej súťaže je povinný predložiť návrh na vklad do katastra nehnuteľností najneskôr do 7 dní po termíne poukázania kúpnej ceny na účet vyhlasovateľa.

**11)** Zasadnutie hodnotiacej komisie sa uskutoční v termíne najneskôr do  30.09.2019.